Pofadder-vrou het topspeurder ná moord aangestelLeon en Suretha Brits (Foto: Verskaf) Die weduwee van Leon Brits (41), eienaar van die gewilde Pofadder-hotel in die Noord-Kaap, het sowat twee maande ná sy moord die private speurder Bushie Engelbrecht aangestel om haar onskuld te bewys. In daardie stadium het die polisie Suretha Brits (30) glo reeds as verdagte in die saak geïdentifiseer. Engelbrecht se ondersoek is ná Brits se skielike inhegtenisneming eers opsy geskuif. Die ervare speurder sê die reg moet sy gang gaan. Hy sê indien Brits wel op borgtog vrygelaat word, sal hy die saak verder met haar en haar regspan bespreek. “Suretha het my in Desember gekontak en as private speurder aangestel. Ons het by die OR Tambo Internasionale Lughawe in Johannesburg ontmoet en ek het ’n uur lange onderhoud met haar gehad,” het Engelbrecht Donderdag gesê. “Sy het my ingelig dat sy van Leon se moord verdink word en dat ek haar moet help om haar onskuld te bewys.” Engelbrecht sê hy het Brits uit die staanspoor aangeraai om eerlik te wees en die volle waarheid te vertel. Hy het ook vir haar gesê dat sy niks uit die ondersoek moet verwag nie. “Sy het nooit aan my erken dat sy by Leon se moord betrokke was nie. Sy het ook aan my bevestig dat sy ’n alibi het en my verseker dat sy niks met die moord uit te waai het nie. Sy het ook gesê dat sy nie ’n rede het om Leon te wil doodmaak nie en dat sy baie lief is vir hom.” Engelbrecht sê hy kon slegs die inligting wat Brits aan hom verskaf het, verder ondersoek en hy kon nie met enige van die staatsgetuies praat nie. Engelbrecht sê ’n paar dae voor Brits se inhegtenisneming op 29 Maart het hy haar gekontak en gevra dat sy hom in Pretoria moet ontmoet, want hy wil ’n paar “grys gebiede” in die saak bespreek. Sy sou Engelbrecht ŉ week later ontmoet, maar dié afspraak kon weens haar inhegtenisneming nie nagekom word nie. “Ons het verwag dat sy in hegtenis geneem gaan word, maar ek het nie verwag dat dit so gou sou wees nie.” Engelbrecht sê hy het Brits een keer ná haar inhegtenisneming in die polisie se aanhoudingselle op Pofadder gaan besoek. “Ek het haar besoek om haar moed in te praat en sterkte toe te wens. Terwyl ons gesels het, het die trane heeltyd oor haar wange gerol. Sy het vir my gesê: ‘Oom moet belowe dat Oom my nie sal los nie’; en ek sal ook nie. Sy het binne ŉ kort tyd vir my soos ŉ dogter geword. “Die polisie wou nie hê ek moet die saak met haar bespreek nie en ek het dit ook vooraf aan haar duidelik gemaak dat ek niks sal doen wat die saak kan saboteer nie.” Engelbrecht sê dit sal vir hom ’n moeilike dag wees indien Brits wel op die aanklagte teen haar skuldig bevind word, omdat hy ŉ hegte band met haar gesmee het. “Ek sal haar ondersteun waar ek kan, maar die feite wat in die hof gaan uitkom, sal vanself spreek. Ons laat die saak nou in die hof se hande.” Engelbrecht beskryf Brits as ŉ “lieflike en mooi mens” met ’n “pragtige persoonlikheid”. Hy sê inwoners van Pofadder het graag vertel watter wonderlike verhouding sy en Leon het. Brits het verlede Donderdag en Vrydag in die landdroshof op Pofadder verskyn waar haar borgtogaansoek voortgegaan het. Sy sal na verwagting weer op 17 Mei in die hof verskyn. Maroela Media het vroeër berig Brits het glo duisende rande betaal om Leon te laat vermoor.